b'\n_START_ARTICLE_\nJ. R. Hannula\n_START_PARAGRAPH_\nJohan Rikhard Hannula (8. joulukuuta 1873 Pukkila \xe2\x80\x93 11. maaliskuuta 1956) oli teosofi, ruusuristil\xc3\xa4inen, kirjailija ja luennoitsija. H\xc3\xa4net tunnetaan p\xc3\xa4\xc3\xa4asiallisesti kirjailijanimell\xc3\xa4 J. R. Hannula tai lyhenteell\xc3\xa4 J.R.H. mutta h\xc3\xa4n kirjoitti my\xc3\xb6s salanimell\xc3\xa4 Johannes Kotipelto._NEWLINE_Hannula tutustui teosofiaan vuonna 1907, ja kiinte\xc3\xa4 yhteisty\xc3\xb6 Pekka Ervastin kanssa alkoi vuonna 1912. Henkisen uudestisyntymisen h\xc3\xa4n koki 39-vuotiaana 3. tammikuuta 1913. Pian t\xc3\xa4m\xc3\xa4n j\xc3\xa4lkeen h\xc3\xa4n luopui kaikesta muusta ty\xc3\xb6st\xc3\xa4\xc3\xa4n ja antautui t\xc3\xa4ysin henkiselle ty\xc3\xb6skentelylle._NEWLINE_Vuosien 1914\xe2\x80\x931920 aikana Hannula piti yhteens\xc3\xa4 1 312 teosofista luentoa. Kansalaissodan aikana h\xc3\xa4n kielt\xc3\xa4ytyi kuoleman uhalla osallistumasta sotaan ja ilmoitti tuomarille \xe2\x80\x9dMieluummin saatte ammuta minut, kuin antautuisin mihink\xc3\xa4\xc3\xa4n tekemisiin sellaisessa hommassa, jossa ihmisi\xc3\xa4 tapetaan.\xe2\x80\x9c _NEWLINE_Noin vuonna 1936 Hannula ryhtyi aiempaa perusteellisemmin selvitt\xc3\xa4m\xc3\xa4\xc3\xa4n, ett\xc3\xa4 Pekka Ervast oli Jeesuksen Kristuksen kaltainen "uuden aikakauden opettaja". Opetustensa seurauksena Hannula ja noin 40 henkil\xc3\xb6\xc3\xa4, jotka tahtoivat perehty\xc3\xa4 Hannulan opetuksiin, erotettiin Ruusu-Ristist\xc3\xa4. T\xc3\xa4m\xc3\xa4 tapaus synnytti vuonna 1940 henkisen liikkeen, joka k\xc3\xa4ytt\xc3\xa4\xc3\xa4 nykyisin nime\xc3\xa4 kristosofia.'